NaiveNeuron/SloPal huggingface dataset:
Jurinová, Erika, poslankyňa NR SR (2017-06-14):
Ďakujem pekne. Aj kolegom ďakujem za reakcie. Tiež si myslím, že v tejto novele vymýšľajú kolegovia teplú vodu. Páni kolegovia, tá voda teplá existuje a je tu už dlhé roky. Existujú funkčné modely riadenia verejnoprávnych inštitúcií. Zavádzate mačkopsa, zavádzate mačkopsa, to som si úplne istá. Ten model, ktorý ste teraz vymysleli, lebo ste ho naozaj vymysleli, ste vymysleli zle. Povedie to k znečineniu Ústavu pamäti národa. A bojím sa, že fakt aj k zániku. Áno, deštruujete úrad, ktorý, podotýkam, si plní všetky zákonom stanovené úlohy. Vy sami sa tých úloh nedotýkate, nedopĺňate ich ani nevymazávate. Ďakujem.
Schlosár, Rastislav, poslanec NR SR (2021-05-06):
Pán poslanec Krúpa, hovorili ste o tom, že keby by sme vypustili ten článok o podriadenosti slovenských zákonov predpisom Európskej únie, tak že by sa Európska únia rozpadla, že je prirodzené, že také niečo v ústave máme, že jednoducho sa majú dohody dodržiavať a podobne. No ak by to bola pravda, to, čo hovoríte, tak potom mi vysvetlite, prečo teda tých deväť členských štátov Európskej únie, ktorých som menoval, ja ich vymenujem ešte raz: Maďarsko, Holandsko, Slovinsko, Belgicko, Chorvátsko, Španielsko, Rakúsko, Poľsko, Luxembursko, prečo oni nemajú vo svojich ústavách takéto niečo upravené, keď je to teda niečo samozrejmé, niečo, čo v našej ústave má byť. Prečo to majú... Teda prečo to tam nemajú? A keď to tam nemajú, tak potom už by Európska únia by nemala tiež dávno fungovať na základe tejto vašej logiky. Pán poslanec Valášek, vy ste tam hovorili o tom, vy ste tu hovorili o tom, že tie čísla nejakým spôsobom nesedia. Ale keď teda najdôležitejším orgánom, ktorý prijíma legislatívu v Európskej únii, je Rada Európskej únie, a vo voľakých procedúrach sa už naozaj rozhoduje kvalifikovanou väčšinou, tá oblasť sa naďalej rozširuje, to právo veta už je čoraz menšie a menšie práve tou Lisabonskou zmluvou, tak pri týchto kvalifikovanom hlasovaní je náš hlas jeden z 27. Jeden z 27. A to je predsa menej ako 4 %. Čiže keď z 96 % rozhodujú o nás v rámci Európskej únii iné členské štáty, tak potom z tohto pohľadu je Európska únia cudzou mocou.
Gaborčáková, Soňa, poslankyňa NR SR (2019-05-16):
Ďakujem za slovo. Pán predseda, kolegovia, kolegyne, v súlade s § 73 zákona o rokovacom poriadku som bola predsedníčkou výboru určená za spravodajkyňu k návrhu zákona, ktorý je uvedený pod tlačou 1461. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a Legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. V zmysle oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre verejnú správu a regionálny rozvoj a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam (ruch v sále a zaznievanie gongu), aby predmetný návrh zákona výbory prerokovali do 17. júna 2019 a v gestorskom výbore do 18. júna 2019. Prosím, pán predseda, otvorte všeobecnú rozpravu.
Kolíková, Mária, ministerka spravodlivosti SR (2022-06-21):
Ďakujem veľmi pekne opätovne, pán predsedajúci, za slovo. Vážené pani poslankyne, vážení páni poslanci, predkladám v druhom čítaní novelu zákona č. 211/2000, to je tzv. novela infozákona. Jedná sa o novelu, ktorá rieši transpozíciu smernice o tzv. otvorených dátach a opakovanom ich použití. Je to naozaj novela infozákona, teda zákona o slobodnom prístupe k informáciám, ktorá prísne sleduje len transpozíciu smernice. Ja som si vedomá záväzkov, ktoré máme z programového vyhlásenia vlády, a momentálne v rozporovom konaní riešime pripomienky pre to, aby sme aj záväzky z programového vyhlásenia vlády dostali do novely zákona o slobodnom prístupe k informáciám, ale teraz v tejto novele, ktorá je na pôde parlamentu, riešime len, v úvodzovkách len, transpozíciu európskej smernice. Takže v krátkom čase príde aj druhá novela, ktorá bude obsahovo riešiť tú časť infozákona, ktorá rieši prístup k informáciám na základe žiadosti. Čo sa týka transpozície európskej smernice, tá nám momentálne prináša rozšírenie tzv. personálnej pôsobnosti na verejné podniky, rozšírenie tzv. vecnej pôsobnosti na osobitné kategórie informácií, napríklad na informácie s vysokou hodnotou, ktorých zoznam zadefinuje Európska komisia, ďalej výskumné údaje ako špecifická kategória informácií vznikajúca v rámci vedeckého výskumu financovaného z verejných zdrojov, tzv. dynamické údaje, napríklad satelitné, meteorologické, dopravné, ktoré majú byť sprístupňované prostredníctvom aplikačného programovacieho rozhrania. Ďalej sa jedná o bezplatné sprístupňovanie informácií na účely opakovaného použitia a rozšírenie zákazu tzv. výhradných dohôd. Jedná sa vlastne o opakované používanie informácií, ktoré na základe tejto právnej úpravy pri sprístupnení verejnosti nám umožnia, by som povedala, širším spôsobom využívať informácie, ktoré sú dostupné verejnej správe, pre náš lepší život, keď to tak môžem povedať. To je v krátkosti podľa mňa to podstatné, čo súvisí s touto právnou úpravou, a ja si vás dovoľujem požiadať o podporu. Jedná sa o už trošku oneskorenú transpozíciu, takže aj preto máme trošku naponáhlo a nechceme ju spájať s ostatnými témami, ktoré by nám predĺžili aj rozpravu k tejto právnej úprave. Ďakujem pekne.
Kočiš, Eduard, poslanec NR SR (2022-04-28):
Ďakujem pekne za slovo, pán predsedajúci. Uplatňovanie kolúzneho inštitútu, teda vzatia do väzby poslanca Národnej rady Slovenskej republiky je tak závažným zásahom do práva výkonu poslanca Národnej rady Slovenskej republiky, že v tomto prípade sa naozaj nemôžme baviť o tom, že poslanci Národnej rady Slovenskej republiky, ktorí chcú vyjadriť takýto súhlas, len chcú nejakým spôsobom spolupracovať v rámci vyšetrovania, resp. spolupracovať v rámci zistenia spravodlivosti. Toto naozaj vám, kolegyne a kolegovia, nikto neuverí. Ak by ste chceli merať rovnakým metrom a nepoužívali dvojaký kilometer, tak rovnaký princíp a rovnaký meter by ste museli použiť aj pri vašom veľactenom ministrovi Mikulcovi, ktorý včera ustál horko-ťažko ďalšie odvolávanie v pléne Národnej rady Slovenskej republiky, a počet 58 duší, ktorí sa vyjadrili k tomu, že jeho pozícia na ministerstve je spravodlivá, svedčí iba o tom, že aj v radoch vládnej koalície máte obrovský rozkol a obrovský problém. Prepisy, legálne získané prepisy Slovenskej informačnej služby, ktoré tuná boli čítané pánom Aláčom, rozprávajú iba o tom, že vyhrážanie sa ministra Matoviča a ministra Mikulca už naozaj je hlboko za čiarou, a keď si spomenieme všetci dobre na tie úžasné slová, kedy sa vyhrážal nielen podpredsedovi Národnej rady Jurajovi Blanárovi, ale aj mnohým iným poslancom, napríklad poslancovi Ficovi, aby naďalej šúchali nohami a čakali, že si prídi... po nich príde spokojne a pokojne NAKA, tak toto je naozaj dvojaký kilometer o tom, ako vy vidíte spravodlivosť, ako vy máte vlastne názor na spravodlivosť, ktorá je v tomto prípade ozaj hluchá, slepá a nič nevidí.
P. Paška, predseda NR SR: (2009-10-27):
(Hlasovanie.) 135 prítomných, 61 za, 2 proti, 67 sa zdržalo, 5 nehlasovalo. Návrh zákona sme nepostúpili do druhého čítania, nebudeme pokračovať v rokovaní o ňom. Pani poslankyňa Gabániová uvedie v druhom čítaní hlasovanie o vládnom návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov . Je to tlač 1147.
Laurenčík, Milan, podpredseda NR SR (2021-11-23):
Pán poslanec Eduard Kočiš s faktickou poznámkou.
Grendel, Gábor, poslanec NR SR (2023-12-15):
Ďakujem za slovo, pán predsedajúci. Pán poslanec Dostál, ako sme sa na začiatku tvojho vystúpenia dozvedeli, pán minister spravodlivosti Boris Susko ti pripomenul, akoby ocenil, že si nehlasoval za skrátené legislatívne konanie k novele kompetenčného zákona v minulom volebnom období, keď menila kompetenčný zákon predchádzajúca vládna koalícia, čím teda vyzdvihol tvoju konzistentnosť a principiálnosť. Recipročne by bolo zaujímavé vedieť, ako konzistentný a principiálny je v otázke nedostatočne odôvodnených skrátených legislatívnych konaní pán minister spravodlivosti Boris Susko. A teda, či na vláde už ako minister spravodlivosti hlasoval za nedostatočne odôvodnené návrhy na skrátené legislatívne konania. Lebo keď bol opozičným poslancom, tak vytrvalo, konzistentne a principiálne kritizoval nedostatočne odôvodnené skrátené legislatívne konania. Tak snáď nám to povie, naozaj ma to zaujíma. Mohol by si ho potom recipročne pochváliť, ak by vyšlo najavo, že je rovnako konzistentný a principiálny je aj on, ako si ty. Aj keď asi obaja tušíme, aká je realita. Súhlasím s tvojou tézou, pán poslanec Dostál, že by malo byť jasné, čo je cieľom novely tohto zákona. Podľa mňa je jedným z cieľov celkom očividne oslabiť postavenie prezidenta a posilniť postavenie vlády. Aby sa ani náhodou nestalo, že vláda navrhne nejakého kontroverzného kandidáta napríklad do čela Úradu pre dohľad nad zdravotnou starostlivosťou a prezidentka ho odmietne vymenovať, tak jej koalícia túto kompetenciu jednoducho vezme a posilní svoj monopol na obsadenie štátnych inštitúcii úplne bez kontroly.
Blanár, Juraj, podpredseda NR SR (2022-09-28):
Pán poslanec, dvanásť faktických poznámok na vaše vystúpenie. A prvý, pán poslanec Taraba.
Sulík, Richard, predseda NR SR (2010-10-19):
Ďakujem. Pán poslanec Kužma, nech sa páči.
Bugár, Béla, podpredseda NR SR (2016-05-17):
Vyhlasujem rozpravu o tomto bode programu za skončenú. Pán guvernér, predpokladám, že chcete odpovedať na otázky. Nech sa páči, máte slovo a môžte zaujať stanovisko k rozprave.
Paška, Pavol, predseda NR SR (2014-06-11):
Ďakujem. Krátka, päťminútová prestávka. Budeme pokračovať v rokovaní. (Krátka prestávka.) (Po prestávke.)
Kollár, Boris, predseda NR SR (2023-01-24):
Ďakujem pekne. Vystúpením pána ministra sa podľa § 35 ods. 6 zákona o rokovacom poriadku, rokovacom poriadku otvára rozprava znova. Pýtam sa, či sa chce niekto z poslancov prihlásiť do rozpravy. Nech sa páči, máte možnosť. Zatiaľ 15, 17, 20. Končím možnosť prihlásiť sa do ústnej rozpravy. A teraz... dvadsať... Konštatujem, že sa prihlásilo 23 poslancov. Uzatváram možnosť prihlásiť sa ďalej do rozpravy. Jednotku nevidím tam. Dobre. Tak... (Ruch v sále.) Nevidím jednotku. Ešte trojka. Dobre. Dobre, okej. Dobre. (Telefonovanie predsedajúceho vnútornou linkou.) Dobre. A takže vidím, že do rozpravy sa prvá prihlásila pani poslankyňa Kolíková, ale predtým sú dva procedurálne, pán poslanec Susko a pán poslanec Šudík. Pán poslanec Susko, nech sa páči. (Reakcia z pléna.) Prosím? Dobre. Prosím, premeňte pána poslanca do rozpravy, lebo sa prihlásil, len asi... Dobre, takže teraz je to správne. Tak prvá vystúpi v rozprave pani poslankyňa Kolíková, nech sa páči. (Opätovné otvorenie rozpravy o návrhu poslancov Národnej rady Slovenskej republiky Miloša Svrčeka a Petry Hajšelovej na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov , tlač 1163.)
Laurenčík, Milan, podpredseda NR SR (2021-06-22):
Ďakujem, pán minister. Prosím, zaujmite miesto pre navrhovateľov. Ja teraz dávam slovo spoločnej spravodajkyni z výboru pre zdravotníctvo pani poslankyni Eve Horváthovej, aby informovala Národnú radu o výsledku rokovania výborov o tomto návrhu zákona, aby odôvodnila návrh a stanovisko gestorského výboru. Nech sa páči, pani poslankyňa, máte slovo.
Halúz, Milan, poslanec NR SR (2013-09-24):
Ďakujem za slovo, pani predsedajúca. Vážená pani predsedajúca, milé kolegyne, kolegovia, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vystúpil v prvom čítaní k návrhu poslancov Národnej rady Slovenskej republiky Moniky Gibalovej, Pavla Abrhana, Martina Fronca a Pavla Hrušovského na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (tlač 642), ako spravodajca určený Výborom Národnej rady Slovenskej republiky pre sociálne veci uznesením č. 66 z 28. augusta 2013 a podal spravodajskú informáciu k návrhu zákona. Predseda Národnej rady Slovenskej republiky rozhodnutím č. 616 z 19. augusta 2013 navrhol prideliť návrh zákona na jeho prerokovanie výborom a navrhol gestorský výbor vrátane lehôt na jeho prerokovanie. Súčasne predseda Národnej rady Slovenskej republiky konštatoval, že návrh zákona spĺňa všetky ustanovené náležitosti podľa rokovacieho poriadku Národnej rady Slovenskej republiky a podľa legislatívnych pravidiel na jeho prerokovanie v Národnej rade Slovenskej republiky. Návrh zákona odôvodnil navrhovateľ. Navrhovaná právna úprava je v súlade s Ústavou Slovenskej republiky a medzinárodnými zmluvami a inými medzinárodnými dokumentmi, ktorými je Slovenská republika viazaná. S ohľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada Slovenskej republiky po všeobecnej rozprave o podstate návrhu zákona uzniesla na tom, že podľa § 73 ods. 3 písm. c) rokovacieho poriadku Národnej rady Slovenskej republiky prerokuje navrhovaný predmetný návrh zákona v druhom čítaní. V súlade s § 74 ods. 1 zákona Slovenskej republiky o rokovacom poriadku Národnej rady Slovenskej republiky a citovaným návrhom predsedu Národnej rady Slovenskej republiky odporúčam Národnej rade Slovenskej republiky prideliť návrh zákona v druhom čítaní na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre sociálne veci. Za gestorský výbor navrhujem Výbor Národnej rady Slovenskej republiky pre sociálne veci, pričom odporúčam, aby výbory, ktorým bol návrh zákona pridelený, ho prerokovali v termíne do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky. Pani predsedajúca, ďakujem, skončil som spravodajskú informáciu, prosím, otvorte rozpravu.
Bugár, Béla, podpredseda NR SR (2011-04-01):
Ďalej v rozprave by mal vystúpiť pán poslanec Maďarič, nie je tu, stráca poradie. Pán poslanec Viskupič, nech sa páči. Pán poslanec Viskupič, nechcete vystúpiť? Nech sa páči, lebo pán poslanec Maďarič tu nie je a stráca poradie.
Zmajkovičová, Renáta, podpredsedníčka NR SR (2014-03-21):
Pán poslanec Přidal.
B. Bugár, podpredseda NR SR: (2003-10-23):
(Hlasovanie.) Prítomných je 135 poslancov, za 112, proti 5, zdržalo sa 18. Konštatujem, že spomínané body zo spoločnej správy sme schválili. Pán spravodajca. J. Hurban, poslanec: Áno, pán predsedajúci. Ďalej budeme hlasovať spoločne o bodoch 3, 4 a 5 spoločnej správy s tým, že gestorský výbor ich odporúča neschváliť.
B. Bugár, podpredseda NR SR: (2005-02-03):
(Hlasovanie.) Prítomných 138 poslancov, za 102, proti 1, zdržali sa 34, nehlasoval 1. Konštatujem, že návrh pani poslankyne Demeterovej sme schválili. Nech sa páči. V. Horák, poslanec: Teraz budeme hlasovať o uznesení, ktoré navrhla pani poslankyňa Navrátilová. Ja ho pre istotu prečítam.
Plevíková, Zuzana, poslankyňa NR SR (2024-01-11):
Ďakujem za odpoveď, pán predseda vlády. Už ste to spomenuli, ale chcem sa uistiť, mali by mať podľa vás hokejisti právo reprezentovať, hokejisti KHL, reprezentovať Slovensko na majstrovstvách sveta? Ďakujem.
Brisudová, Martina, poslankyňa NR SR (2022-10-06):
Pán predseda, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: ústavnoprávnemu výboru a výboru pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby výbory predmetný návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní.
Zmajkovičová, Renáta, podpredsedníčka NR SR (2014-06-04):
S faktickými poznámkami sa hlásia štyria poslanci. Uzatváram možnosť prihlásiť sa s faktickou. Pán poslanec Kaník.
Danko, Andrej, podpredseda NR SR (2024-01-10):
Procedurálny, pán poslanec Pročko.
Kondrót, Maroš, poslanec NR SR (2014-09-12):
Teraz pristúpime k hlasovaniu o pozmeňujúcich a doplňujúcich návrhoch zo spoločnej správy nasledovne. O bodoch 1 až 3 časti IV spoločnej správy s odporúčaním gestorského výboru schváliť.
Suja, Miroslav, poslanec NR SR (2021-03-18):
Pán podpredseda, vzhľadom na dohodu s predsedom parlamentu žiadam zvolanie grémia aj na to, čo zaznelo na prvom grémiu dneska.
P. Paška, predseda NR SR: (2009-10-28):
Nebudeme pokračovať v rokovaní. Pán poslanec Horváth uvedie hlasovanie v prvom čítaní o návrhu pána Štefanca na vydanie  zákona o transformácii mzdy. Je to tlač 1281.
Glváč, Martin, podpredseda NR SR (2016-12-06):
S faktickými poznámkami nikto. Ďalší v rozprave vystúpi pán poslanec Poliačik.
Hrušovský, Pavol, podpredseda NR SR (2011-03-23):
Prezentujme sa a hlasujme o návrhu, prideliť zákon na prerokovanie výborom, určiť gestorský výbor a lehotu, v ktorom majú výbory návrh prerokovať. (Hlasovanie.) 145 prítomných, 78 za návrh, 66 sa zdržalo, 1 nehlasoval. Návrh sme schválili. Poprosím teraz pána poslanca Senka, aby z poverenia výboru pre kultúru a médiá Národnej rade predložil návrhy, o ktorých budeme hlasovať k prerokovávanému návrhu skupiny poslancov Jarjabka a Mamojku na vydanie zákona, ktorým sa mení a dopĺňa zákon o vyznamenaniach Slovenskej republiky, tlač 177. Nech sa páči, pán poslanec. (Hlasovanie o návrhu poslancov Národnej rady Slovenskej republiky Dušana Jarjabka a Mojmíra Mamojku na vydanie zákona, ktorým sa mení a dopĺňa zákon č. 522/2008 Z. z. o vyznamenaniach Slovenskej republiky , tlač 177.)
Zmajkovičová, Renáta, podpredsedníčka NR SR (2013-09-18):
Faktické poznámky, tri, na vystúpenie pána poslanca. Uzatváram možnosť prihlásiť sa s faktickou poznámkou. Pán poslanec Hraško.
J. Zvonár, poslanec: (2007-09-13):
Národná rada uznesením č. 115 z 19. júna 2007 po prerokovaní vládneho návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov (tlač 328) v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky prerokuje uvedený materiál v druhom čítaní a prideľuje návrh podľa § 74 ods. 1 citovaného zákona na prerokovanie Ústavnoprávnemu výboru Národnej rady, Výboru Národnej rady Slovenskej republiky pre vzdelanie, mládež, vedu a šport a Výboru Národnej rady pre zdravotníctvo. Gestorský výbor nedostal žiadne pozmeňujúce a doplňujúce návrhy poslancov, ktorí nie sú členmi výborov, ktorým bol návrh zákona pridelený. Ústavnoprávny výbor Národnej rady Slovenskej republiky prerokoval vládny návrh zákona a odporučil Národnej rade Slovenskej republiky návrh zákona schváliť uznesením č. 214 z 5. septembra 2007. Výbor Národnej rady Slovenskej republiky pre vzdelanie, mládež, vedu a šport prerokoval vládny návrh zákona a odporučil Národnej rade Slovenskej republiky návrh zákona schváliť so zmenami a doplnkami uznesením č. 48 z 5. septembra 2007. Výbor Národnej rady Slovenskej republiky pre zdravotníctvo prerokoval vládny návrh zákona a odporučil Národnej rade Slovenskej republiky návrh zákona schváliť so zmenami a doplnkami. Z uznesení výborov pod bodom III tejto správy vyplývajú pozmeňujúce a doplňujúce návrhy, 18 návrhov, ktoré sú uvedené v materiáli č. 328a pod bodom IV. Pán podpredseda, skončil som, dajte otvoriť rozpravu.
Zmajkovičová, Renáta, podpredsedníčka NR SR (2013-12-17):
V rozprave vystúpi pán poslanec Kuffa. Pani poslankyňa. Pán poslanec Kuffa, v zmysle rokovacieho poriadku dávam slovo pani navrhovateľke. Nech sa páči.
P. Paška, predseda NR SR: (2009-09-09):
(Hlasovanie.) 134 prítomných, 54 za, 66 proti, 14 sa zdržali. Nebudeme pokračovať v rokovaní o tomto návrhu. Pani poslankyňa Mazúrová uvedie hlasovanie v prvom čítaní o návrhu pánov poslancov Bauera a Minárika na vydanie zákona č. 211/2000 Z. z. o slobodnom prístupe k informáciám. Je to tlač 1159.
P. Dubravay, poslanec: (2008-10-30):
Prvá zmena postoja štátu k rozvoju bývania sa prejavila až schválením zákona č. 83/1994 Z. z. Týmto zákonom bola presunutá zodpovednosť v oblasti bytovej politiky na ministerstvo dopravy, spojov a verejných prác. Až druhá zásadná systémová zmena postoja štátu priniesla v januári 1995 vytvorením nového Ministerstva výstavby a verejných prác Slovenskej republiky, kde v rámci sekcie bývania, ktorého úlohou bolo vlastne pripraviť legislatívne zmeny a predpoklady pre nový systémový prístup k podpore bývania. Treba vysoko oceniť, že vláda v roku 1995 napriek všetkým rozpočtovým obmedzeniam a ťažkostiam pri prerokovaní návrhu východísk zostavenia štátneho rozpočtu Slovenskej republiky na rok 1996 a priorít výdavkovej časti rozpočtu schválila 1 mld. Sk pre rozvoj bývania. Opodstatnenosť vzniku Štátneho fondu rozvoja bývania sa prejavila už v prvých rokoch existujúceho zákona a to hlavne vo zvýšení počtu začatých rozostavaných bytov. V roku 1994 – 3 800 bytov,  1996 – 6 400 bytov, 1997 – 12 800 bytov, 1998 – 16 800 bytov, 1999 – 11 000 bytov, 2 000 – pokles, to bolo obdobie, by som povedal, obdobie krízy, 9 800 bytov, ale už v roku 2001 – 12 000, 2002 – 14 600, 2003 – 14 000, 2004 – 16 000, 2005 – 19 000, ale rok 2006 – 20 500, 2007 – mierny pokles 18 100. Podľa zobrazených údajov je zrejmé, že Štátny fond rozvoja bývania má v našej spoločnosti nezastupiteľné miesto a stal sa pevným pilierom pri financovaní bytovej výstavby, ako aj zabezpečení obnovy bytového fondu. Je len ťažko pochopiteľné, že vláda v roku 2002 na základe vtedajšieho ministerstva financií prijala uznesenie vlády o zrušení Štátneho fondu rozvoja bývania od 1. 1. 2003. Napriek tomu, že všetky vládne strany mali vtedy v programovom vyhlásení zachovanie Štátneho fondu rozvoja bývania. Jedine odborná verejnosť a vtedajšia opozícia zamedzila katastrofálnemu dopadu uznesenia vlády na bytovú výstavbu na Slovensku a návratu filozofie do roku 1989 až ´94, a to, všetko vyrieši trh. Navrhované zmeny zákona č. 607/2003 Z. z. o Štátnom fonde rozvoja bývania v znení neskorších predpisov vnesú, opakujem, navrhované zmeny vnesú do zákona v prvom rade hlavnú zmenu, že bude zodpovednosť prenesená z vlády Slovenskej republiky na ministra výstavby a regionálneho rozvoja Slovenskej republiky. Minister teda nebude zodpovedný iba za správu fondu, ale aj za jeho...
J. Mikolaj, podpredseda vlády a minister školstva SR: (2008-05-13):
Pokiaľ si si všimol, pán poslanec, teda vymenoval si niektoré športové neúspechy, zabudol si na úspechy, veď aj dcéra vašej pani poslankyne, ale nechcem to zneužívať, má vynikajúce výsledky, sú aj dobré výsledky, sú kanoisti a tak ďalej a tak ďalej, čiže výsledky sú aj dobré. Môžeme porovnávať, ako to bolo za vašej vlády a ako je to teraz. Ale to, čo je dôležité, čo musím povedať, nechcel som, musím povedať, veď za osem rokov, osem rokov koalícia nepredložila, neschválila, nepresadila v športe nič, ani nielen zákon, ani len novelu. A nás teraz kritizujete, že ten zákon je nekomplexný, že má priority, že nejde do detailu. O chvíľku tu budeme mať školský zákon, kde ma zas budete kritizovať, že idem veľmi do detailov, že idem na úkor vyhlášok. Tu sme do úrovne vyhlášok nešli, pretože o dotáciách naozaj rozhodujú vyhlášky aj výnos, ktorý schvaľuje vláda, dokonca vaša vláda, teda bývalá vláda. Čiže tu sme ten systém nechali. Ten systém nikto doposiaľ nezmenil. Vy teraz naznačujete korupciu, no ale to bolo podľa tých pravidiel, ktoré boli prijaté minulou vládou, aj tie smernice všetky ostali, do toho sa nezasahuje. A vy nás teraz kritizujete, že prečo to nemeníme. Deväťdesiat percent, a to viete dobre, 90 % finančných prostriedkov je rozdelených podľa metodiky, podľa systému. Tak sme to nechali a myslíme si, že je to dobré, len upresňujeme, kto môže, kto nemôže, pretože niektoré veci sa stávali aj za vašej vlády, a to veľmi dobre viete, napríklad lyžiarsky zväz a tak ďalej, niektoré veci sa vynárajú aj teraz, ako je povedzme paraolympijský výbor. Takže skúsme ostať v rovine takej korektnej, pracovnej. Ja sa ešte k zákonu vyjadrím, ale ešte na tú osobnú poznámku, či som ho čítal, alebo nečítal, no ti môžem osobne povedať, že 90 %, čo je tu, nehovorím textácie, prešlo v rámci diskusií, ktoré som viedol. Veď už jeden zákon tu bol pred rokom, ale som ho osobne stiahol, pretože nedefinoval systém v športe. A cieľom tohto zákona naozaj je definovať systém v športe. Bez systémov, bez základných prvkov, bez povedania, kto je kto sa nepohneme ďalej, a to je hlavným cieľom toho zákona, aby sme definovali, kto je kto, aby sme vedeli, komu prostriedky môžu ísť, kto má akú úlohu a rozdeľme si úlohy, čo je úloha štátu, čo je úloha samosprávy a tento zákon jasne definoval priority, a to je mládež, talentovaná mládež a športová reprezentácia. To je podľa nášho názoru úloha štátu v športe a toto v tomto zákone je napísané. Ďakujem pekne.
V. Tomanová, ministerka práce, sociálnych vecí a rodiny SR: (2007-10-30):
Hovoríte tu o všetkom možnom, o vývoji hypotekárnych úverov. Hovoríte o tom, ako ste napríklad riešili. Kde ste vyriešili, ako ste vyriešili majetkové krivky, ktoré ste vrátili reštituentom objekty a dnes máme množstvo starých ľudí, ktorí bývajú v bytoch, ktorí nemajú rovnaké podmienky, nevedia sa dostať k bytu a podobne. Vedela by som hovoriť iné veci. (Ruch v sále.) Pokiaľ hovorím o prídavkoch na dieťa. Ešte mi nedá, aby som nepovedala ďalšie veci. Prepáčte. Pani poslankyňa Sárközy, spýtali ste sa. Kto patrí do okruhu, kto patrí do okruhu? Ja skutočne neviem, ktoré fyzické osoby patria. Ja viem, že v tomto prípade ide o výsluhový dôchodok, ktorý bol priznaný občanom a poistencom ešte podľa zákona č. 100. Nie podľa zákona č. 328. A povedali ste správne. Na túto otázku mal odpovedať pán minister Kaliňák, pretože ide o zákon č. 328 a títo poistenci boli riešení podľa zákona č. 328/2002 o sociálnom zabezpečení vojakov, policajtov a podobne. Ale pre istotu vám pripomeniem. Ja som to už hovorila, aj som reagovala na vašu otázku. Možno, že ste sa mali trošku inak spýtať. Nie kto patrí do tohto okruhu? Ale asi generáli? Taký bol ďalší dôvetok. Pani poslankyňa, ja skutočne neviem, kto jednotlivo patrí do tohto okruhu. Jednoducho sú to poberatelia výsluhových dôchodkov, ktorým   boli    výsluhové   dôchodky priznávané   ešte podľa zákona č. 100/1988. O tom som hovorila. A tým si myslím, že som povedala všetko. Úbytok detí. Poprosím ešte jednu vec. Keď už hovoríte o všetkom možnom a hovoríte o rodinnej politike a hovoríte o tom, že dávame pri narodení prvého dieťaťa 25-tisíc korún v súčasnosti aj s príspevkom. My dávame predsa príspevok na každé ďalšie dieťa a valorizujeme každú dávku. S účinnosťou od 1. septembra sme valorizovali pomoc v hmotnej núdzi. A, pán poslanec Mikloš, nie sú to len viacpočetné rodiny. Najviac ohrozené sú jednorodičovské rodiny s väčším počtom detí. Samozrejme, tu sme práve dávku v hmotnej núdzi zvýrazňovali a výrazne vyššie postavili v porovnaní s valorizáciou ostatných peňažných príspevkov v rámci pomoci v hmotnej núdzi. Takže treba si uvedomiť to, že nedá sa urobiť všetko odrazu. Niektoré kroky sme urobili, niektoré kroky pripravujeme a niektoré kroky určite urobíme aj v roku 2009 a v roku 2008. Ja sa spýtam ešte jednu vec. Keď ste povedali, že my ubližujeme a neriešime rodinnú politiku. Spýtam sa. Hmotnú núdzu, ktorú ste nastavovali a nastavili ste ju tak, že dávka je stanovená na rodinu bez ohľadu počtu detí, či je to päť detí, alebo desať detí, alebo jedno, alebo štyri deti. Myslíte si, že toto zodpovedá skutočne zabezpečeniu základných životných podmienok? Pán poslanec Janiš, je to aj o tom, na čo ste reagovali vy. Ďakujem za pozornosť. (Potlesk.)
Žiga, Peter, podpredseda NR SR (2024-06-20):
(Hlasovanie.) 137 prítomných, 77 za, 60 proti. Konštatujem, že Národná rada sa uzniesla, že tento návrh zákona prerokuje v druhom čítaní. Ďalej pristúpime k hlasovaniu o pridelení návrhu výborom a určení gestorského výboru, ako aj lehoty na jeho prerokovanie. Prosím, pán spravodajca, uvádzajte hlasovanie.
Hrnčiar, Andrej, podpredseda NR SR (2016-10-20):
Pán poslanec Ivan.
Kollár, Boris, predseda NR SR (2023-06-20):
S procedurálnym návrhom vystúpi teraz pán poslanec Kuffa a potom pán poslanec Viskupič.
Paška, Pavol, predseda NR SR (2013-09-11):
... buďte taký láskavý, zákon hovorí, že máte sformulovať návrh, o ktorom chceme hlasovať, a potom ho odôvodniť. Tak buďte taký láskavý, o čom chcete hlasovať v procedurálnom návrhu?
Bugár, Béla, podpredseda NR SR (2017-09-06):
Nech sa páči, prezentujme sa a hlasujme, keď už sme v takej dobrej nálade. (Hlasovanie.) Prítomných 137 poslancov, za 135, 2 sa zdržali. Konštatujem, že sme posunuli návrh zákona do druhého čítania. Nech sa páči.
Grendel, Gábor, poslanec NR SR (2023-11-23):
244. Ďakujem pekne. Tak odpútavanie pozornosti od podstaty je tu veľmi dobrá, úspešná disciplína viacerých vystupujúcich, takže v tomto klobúk dole aj pred pánom ministrom obrany. Popri tom človek nie úplne stíha ten fact checking, to znamená, že skontrolovať úplne všetky fakty a informácie, ktoré používajú rečníci. Jednu vec som si stihol pozrieť zatiaľ. Pán minister, vo svojom prejave ste povedali, že predchádzajúca vláda nedovolila ani raz odvolať ministra vnútra Romana Mikulca tu v parlamente. No návrh bol podaný osemkrát a poviem len niektoré čísla. V júni 2021 hlasovalo za 53 poslancov, v júli 2021 52 poslancov, vo februári ´22 50 poslancov, v marci 46, v apríli 53, v septembri 58, v decembri ´22 71. No tí poslanci by asi nemohli hlasovať za, keby parlament neumožnil odvolať ministra vnútra. Čiže túto jednu vec som si zatiaľ stihol preveriť z vašich tvrdení a ako právnik asi poznáte princíp plodov z otráveného stromu, aj to sa používa na tých slávnych tlačových konferenciách, že keď v jednej veci ste prichytený, že nie úplne ste boli trestný, poviem to tak, tak asi ani tie ostatné nie sú až také dôveryhodné.
Panáček, Milan, poslanec NR SR (2015-09-30):
Pán predseda, dajte, prosím, hlasovať o bode 2 spoločnej správy s odporúčaním gestorského výboru neschváliť.
Zemanová, Anna, poslankyňa NR SR (2018-10-18):
Ďakujem pekne za slovo. Chcem tiež zostať vo vecnej rovine, takže nebudem reagovať na poznámku pána Hrnka a cením si pána Pašku, že to takto tiež zhodnotil. No a práve na tieto veci chcem poukázať. Prečo by štát mal platiť alebo hradiť poistenie farmárov? Predsa to je klasika, že v zime sneží, tak nás to zaskočí, že v lete prší alebo je sucho a nás to zaskočí. Predsa každý riadny farmár, ktorý dobre hospodári, s takýmito situáciami musí počítať. Prečo by, aká mimoriadna situácia? Mimoriadna situácia je jednoducho raz prší, potom je sucho, tejto situácii sa treba prispôsobiť aj opatreniami toho poľnohospodára. To znamená, aké druhy, plodiny pestuje, prečo by to mal platiť štát? Prečo by mal platiť štát poistenie? Veď ten farmár si má vytvárať svoj vlastný rizikový fond pre tieto situácie. Raz má veľa ovocia, možno budúci rok bude málo ovocia a budú pýtať, natŕčať poľnohospodári ruky, dajte nám, lebo nám krúpy rozbili úrodu. Veď toto je normálny hospodár, ktorý pamätá na to, že teda sú v rámci ročných období aj suchá, aj mokrá, aj proste takéto situácie, nie je dôvod na to, aby tieto veci financoval štát. Opatrenia na prispôsobenie sa klímy. Vy hovoríte, treba riešiť zavlažovanie. Nuž, tak zavlažovanie je až to bé, to nie je systémové riešenie, pretože sa musíme pýtať, prečo je sucho, že treba robiť krajinárske opatrenia, nielen tým, že budeme zavlažovať vysušenú pôdu. Pýtajme sa, prečo je to sucho a jako zadržať vodu v krajine. Áno, k tomu sú aj dobré, aj boli dobré tie hrádzky a mnohé sa osvedčili do dnešného dňa. Ale, samozrejme, nebolo to jediné záchranné riešenie zadržiavania vody v krajine. To musí byť komplex riešení vrátane územných plánov a krajinárskych riešení v lesoch aj v poľnohospodárstve. Ale nie... (Prerušenie vystúpenia časomerom.)
Remišová, Veronika, poslankyňa NR SR (2016-09-08):
Pán poslanec, hovoríte, že parlament je z roka na rok horší, ale parlament je len, ja si myslím, že čo je z roka na rok horšie, je v prvom rade vláda. Veď my sme tu ešte nemali premiéra, ktorý by býval v byte človeka, ktorý je podozrivý z daňových podvodov (reakcie z pléna), nemali sme tu ministra vnútra Kaliňáka, ktorý by kryl daňové podvody... (Reakcie z pléna. Prerušenie vystúpenia predsedajúcim.)
Hort, Milan, podpredseda NR SR (2011-05-19):
Ďakujem pekne. Ďalšou otázkou, ktorú položil pán poslanec Peter Pelegrini, je otázka: „Sú sporné objednávky Národnej diaľničnej spoločnosti na školenia o vízii spoločnosti v päťhviezdičkovom luxusnom hoteli prejavom novej politickej kultúry?“ Nech sa páči.
Paška, Pavol, predseda NR SR (2014-09-09):
Pán poslanec Kaník.
Laššáková, Jana, poslankyňa NR SR (2017-03-28):
Teraz, pán predsedajúci, dajte hlasovať o tom, že Národná rada prideľuje vládny návrh zákona na prerokovanie ústavnoprávnemu výboru, ktorý určuje aj ako gestorský výbor s tým, aby ústavnoprávny výbor prerokoval návrh zákona ihneď.
K. Tóthová, poslankyňa: (2009-12-04):
Na obhajobu by som povedala snáď len toľko, že nielen pani poslankyňa Vášáryová mala taký postoj k Národnému divadlu, ale mali sme tu jedného ministra, ktorý povedal, no veď je to len kopa betónu a skál, tak čo okolo toho robíte, keď sme bránili výstavbu Národného divadla, čo okolo toho robíte toľké reči. No a aby som pripomenula niektoré a nadviazala na niektoré vystúpenie, teda myšlienky pána poslanca Jarjabka, pani poslankyňa, ja si pamätám, keď ste povedali po rozdelení Česko-Slovenska, že tento deň bol vaším najsmutnejším dňom. Do tlače, áno, je to v tlači, je to napísané. A nedali ste dementi, nedali ste dementi, dodnes táto vaša veta je ako čierne na bielom. Takže ten vzťah asi k tomu divadlu a k týmto veciam nie je tak národný, ako by sa želalo. Ďakujem.
T. Cabaj, podpredseda NR SR: (2010-02-10):
S faktickými poznámkami sa hlásia pán poslanec Halecký, Slafkovský. Končím možnosť prihlásiť sa s faktickými poznámkami. Nech sa páči, pán poslanec Halecký.
J. Zvonár, poslanec: (2009-12-02):
Pán predseda, dajte hlasovať o bodoch 2, 3, 4, 5, 6, 7, 9 a 11 spoločne s návrhom gestorského výboru schváliť ich.
Krnáč, Kamil, poslanec NR SR (2011-02-11):
Ďakujem. Chcel by som len poznamenať, že všetci odporcovia prípadnej takejto diskusie na túto tému by sa mali najprv zamyslieť nad tým, v akej situácii sa ocitnú ľudia napríklad v konečných štádiách rakoviny, porozprávať sa možno s nimi a porozprávať sa aj na tému, prečo im samotní lekári už dneska potajomky off record navrhujú, aby sa dali na marihuanu.
Zajačik, Vladimír, poslanec NR SR (2021-01-29):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávny výbor Národnej rady a Výbor Národnej rady pre pôdohospodárstvo a životné prostredie. Ďalej, aby za gestorský výbor určila hlasovaním Výbor Národnej rady pre pôdohospodárstvo a životné prostredie a aby predmetný návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní.
P. Paška, predseda NR SR: (2007-10-25):
(Hlasovanie.) 80 prítomných, 79 za, 1 proti. Konštatujem, že sme návrh pani poslankyne Biró schválili.
Ďuriš Nicholsonová, Lucia, podpredsedníčka NR SR (2018-02-06):
Ďakujem pekne, pán spravodajca. Otváram všeobecnú rozpravu. Písomne sa neprihlásil nikto. Otváram teraz možnosť prihlásiť sa ústne. Končím možnosť prihlásiť sa do rozpravy. Neprihlásil sa nikto. Vyhlasujem všeobecnú rozpravu k tomuto bodu za skončenú a prerušujem rokovanie o tomto bode programu. Teraz pristúpime k druhému čítaniu o návrhu poslancov Petra Antala, Bélu Bugára, Andreja Hrnčiara, Eleméra Jakaba a Igora Janckulíka na vydanie zákona, ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti, takzvaný Exekučný poriadok a o zmene a doplnení ďalších zákonov v znení neskorších predpisov. Návrh zákona je uverejnený ako tlač 746, spoločná správa výborov má tlač 746a. Poprosím pána poslanca Andreja Hrnčiara, aby predmetný návrh zákona uviedol. Nenachádza sa v rokovacej sále? Stráca poradie. Teraz nasleduje druhé čítanie, sekundu, nasleduje druhé čítanie o návrhu poslancov Národnej rady Evy Smolíkovej, Andreja Danka, Tibora Bernaťáka a Tibora Jančulu na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov . Návrh zákona má tlač 774 a spoločná správa výborov má tlač 774a. Poprosím pani poslankyňu Evu Smolíkovú, aby ich návrh zákona uviedla. Nech sa páči.
S. Janiš, poslanec: (2003-09-17):
Z. Martináková, podpredsedníčka NR SR: Hlasujeme o tomto návrhu. (Hlasovanie.) Prítomných 129 poslancov, za návrh hlasovalo 117, proti 5, zdržalo sa 7 poslancov. Návrh sme schválili. Teraz prosím pani poslankyňu Darinu Gabániovú, aby uvádzala hlasovanie o vládnom návrhu zákona, ktorým sa mení a dopĺňa zákon č. 212/1997 Z. z. o povinných výtlačkoch periodických publikácií, neperiodických publikácií a rozmnoženín audiovizuálnych diel v znení zákona č. 182/2000 Z. z. a o zmene a doplnení zákona č. 81/1966 Zb. o periodickej tlači a o ostatných hromadných informačných prostriedkoch v znení neskorších predpisov (tlač 352).
Bugár, Béla, podpredseda NR SR (2011-11-29):
No ale ste spomínali aj pána Laurenčíka.
Zmajkovičová, Renáta, podpredsedníčka NR SR (2014-03-27):
Ďakujem, pán spravodajca. Otváram všeobecnú rozpravu. Do rozpravy som nedostala žiadnu písomnú prihlášku. Pýtam sa, či sa chce niekto prihlásiť ústne do rozpravy Nie je tomu tak. Uzatváram možnosť prihlásiť sa do rozpravy. A vyhlasujem aj všeobecnú rozpravu za skončenú. Pán navrhovateľ, predpokladám, že už nechcete sa vyjadriť. Takisto ani pán spravodajca, predpokladám, sa nechce vyjadriť. Prerušujem rokovanie o tomto bode programu. Nasleduje prvé čítanie o návrhu poslancov Národnej rady Slovenskej republiky Martina Fronca, Pavla Hrušovského, Pavla Abrhana a Moniky Gibalovej na vydanie zákona o školských autobusoch . Návrh zákona je pod tlačou 907, návrh na jeho pridelenie na prerokovanie výborom je v rozhodnutí č. 905. Dávam slovo poslancovi Martinovi Froncovi, aby návrh zákona uviedol. Nech sa páči, pán poslanec.
Glváč, Martin, podpredseda NR SR (2016-10-25):
V rozprave vystúpi pani poslankyňa Shahzad, nech sa páči.
Hrnčiar, Andrej, podpredseda NR SR (2016-04-27):
Pán poslanec Jurzyca.
Matejičková, Zuzana, poslankyňa NR SR (2024-06-27):
Ďakujem pekne, pán predsedajúci. V rozprave vystúpili štyria poslanci. Pani prezidentka vo svojom rozhodnutí navrhuje pri opätovnom prerokovaní Národnej rady Slovenskej republiky neprijať vrátený zákon ako celok. Pán predsedajúci, sme v treťom čítaní, prosím, otvorte rozpravu.
Paška, Pavol, predseda NR SR (2013-03-14):
Pán poslanec Gál.
Bugár, Béla, podpredseda NR SR (2017-05-10):
Na vystúpenie pána poslanca s faktickými poznámkami dvaja. Končím možnosť sa prihlásiť. Pán poslanec Antal.
Laurenčík, Milan, podpredseda NR SR (2020-09-25):
Prezentujme sa a hlasujme o uznesení. (Hlasovanie.) Prítomných 120, za 106, proti 0, zdržalo sa 14, hlasovali všetci. Konštatujem, že sme navrhnuté uznesenie schválili. Ďalej prosím predsedu osobitného kontrolného výboru na kontrolu činnosti Slovenskej informačnej služby pána poslanca Mariána Saloňa, aby uviedol hlasovanie o návrhu uznesenia k Správe o činnosti Slovenskej informačnej služby za rok 2019 . Pán poslanec, máte slovo.
Puci, Róbert, poslanec NR SR (2018-12-03):
Ďakujem pekne. Vážený pán predseda vlády, pán minister, pán predsedajúci, kolegyne, kolegovia, Výbor Národnej rady Slovenskej republiky pre hospodárske záležitosti ma určil za spravodajcu k vládnemu návrhu zákona o sprístupňovaní strelných zbraní a streliva na civilné použitie na trhu. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre hospodárske záležitosti a Výbor Národnej rady Slovenskej republiky pre obranu a bezpečnosť. Za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali do 25. januára 2019 a v gestorskom výbore do 28. januára 2019. Pán predsedajúci, otvorte, prosím, rozpravu.
Číž, Miroslav, podpredseda NR SR (2015-01-28):
Ďakujem pekne. No, kolegyne, kolegovia, chcem ešte raz zdôrazniť, snažil som sa hovoriť k spôsobu prerokovania návrhu zákona, k tomu, že teda pravdepodobne tá dôveryhodnosť bola napádaná. Je úlohou každého z nás dbať na to, aby sme boli dôveryhodní. Ja vám len chcem pripomenúť, niektorým kolegom, že tú česť byť členom strany, ktorá o svoju dôveryhodnosť bojuje už od roku 2000, a v štyroch volebných obdobiach, v každom dostala väčší počet hlasov ako v predchádzajúcom. Vážené kolegyne, kolegovia, aspoň trošku by ste nemohli, ak teda prijmeme, že najvyšším sudcom a teda aj nositeľom pravdy sú naši občania? Pán kolega Osuský, ja veľmi rád prijmem, aj rád budem s vami hovoriť, aj o etických problémoch našej doby, tie, ktoré sú ťažiskové. Len vy pre mňa, pri všetkej úcte, napriek tomu, či ste v MOST-e alebo v liberálnej strane, alebo v inej, reprezentujete názory OKS. A názory OKS fungujú už 25 rokov alebo 30, a furt som nevidel väčší prepad, teda presah ako 1 percento. Čiže minimálne by sa patrilo vyvodiť z toho nejaký záver, pokiaľ atakujeme iných. Nepochybne tvorivá zmysluplná diskusia o tom, že čo je správne a čo nie, je nevyhnutná a nepochybne sa občas stáva, že niekedy niektoré tézy spoločnosť ocení až po dvadsiatich rokoch. Ale zatiaľ teda predsa len tá súčasnosť velí trošku iný typ, iný typ uvažovania. Naozaj, pokiaľ hovoríme o týchto veciach, vecnosť je nesmierne dôležitá. Rešpektovať danosti fungovania parlamentu. Pán Kadúc, nepochybne bude dochádzať aj k porušeniam rokovacieho poriadku, lebo nepochybne je to o tom, že v každom konaní, keď máme predpoklad právneho konania, je aj protiprávne konanie. A niekedy sa tie ustanovenia nebudú dodržovať dostatočne a aj o interpretácii rokovacieho poriadku budeme viesť spory, ale on určuje nejaké interpretačné pravidlá a určuje aj nejaké mechanizmy práce. Pravdepodobne bejzbalové pálky... (Prerušenie vystúpenia časomerom.)
Laššáková, Jana, podpredsedníčka NR SR (2014-05-29):
Pán minister, chcete k tomu niečo dodať?
Ďuriš Nicholsonová, Lucia, podpredsedníčka NR SR (2017-12-12):
Otváram teraz možnosť prihlásiť sa do rozpravy ústne. Končím možnosť prihlásiť sa do rozpravy. Neprihlásil sa nikto. Týmto vyhlasujem všeobecnú rozpravu k tomuto bodu za skončenú. Chcem sa ale opýtať pani navrhovateľky, či v záverečnom slove chce niečo dodať. Nie je tomu tak. Pán spravodajca? Nie je tomu tak. Prerušujem rokovanie o tomto bode programu. V rokovaní budeme pokračovať prvým čítaním o návrhu poslankyne Zuzany Zimenovej na vydanie zákona, ktorým sa mení zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa mení zákon č. 245/2008 Z. z. o výchove a vzdelávaní (tzv. školský zákon) a o zmene a doplnení niektorých zákonov v znení neskorších predpisov. Návrh zákona je uverejnený ako tlač 745 a návrh na jeho pridelenie na prerokovanie výborom je v rozhodnutí pod číslom 768. Opäť, pani poslankyňa Zimenová, nech sa páči. (Reakcia z pléna.) Aha, tak vidíte. Mne je s vami tak dobre, tak mi uteká ten čas, že som si ani nevšimla. Tak si to pre istotu zopakujeme. Zajtra ráno o 9.00 hod., lebo ja začínam, ja zatváram aj otváram. Takže všetkým vám želám veľmi pekný večer a vidíme sa zajtra. Budeme pokračovať týmto bodom. Tak som si to nacvičila aspoň. Dobre. (Prerušenie rokovania o 19.03 hodine.)
Blaha, Ľuboš, poslanec NR SR (2013-10-24):
Pán kolega Uhliarik, ja mám taký pocit, že tento váš príhovor bol iba prekrývaním toho, čo zaznelo predtým, a to je naozaj škandál. Pán poslanec Galko poslal omylom na ministerstvo zdravotníctva list, v ktorom píše, že „túto tlačovú správu“, kde chce kritizovať túto kauzu, „dajme ju, až keď tento cirkus okolo SPP trocha ochabne, aby nezanikla“, citujem pána Galka. To je tak niečo cynické! Tak pokiaľ vám záleží na tejto kauze, tak ju dáte hneď. Ale pokiaľ to chcete len politicky využiť, zneužiť ako taký chrapúň, tak to spraví týmto spôsobom. Pán kolega, to je niečo neskutočné!!! (Výkriky v sále. Prerušenie vystúpenia predsedajúcou.)
M. Číž, podpredseda NR SR: (2006-12-13):
(Hlasovanie.) Prítomných 140 poslancov, za 79 poslancov, proti 58 poslancov, zdržali sa 3. Konštatujem, že sme schválili návrh novely zákona č. 575/2001 Z. z. o organizácii činnosti vlády a organizácii ústrednej štátnej správy . Ďakujem pekne spravodajcovi. Pokračujeme v hlasovaní v druhom čítaní o návrhu poslankyne Národnej rady Slovenskej republiky Jany Laššákovej na vydanie zákona, ktorým sa mení a dopĺňa zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov. Spoločným spravodajcom je člen výboru pre obranu a bezpečnosť pán poslanec Emil Vestenický. Prosím ho, aby uvádzal hlasovanie. Najskôr pristúpime k hlasovaniu o návrhu zo spoločnej správy výborov, prípadne potom o pozmeňujúcich a doplňujúcich návrhoch z rozpravy, ak boli podané. Nech sa páči, pán spravodajca.
P. Paška, predseda NR SR: (2008-11-25):
(Hlasovanie.) 136 prítomných, 80 za, 52 proti, 4 sa zdržali. Konštatujem, že sme schválili vládny návrh novely zákona č. 581/2004 Z. z. o zdravotných poisťovniach. Odhlasovali sme, kolegyne, kolegovia prerokované body programu 29. schôdze. Vyhlasujem krátku štvorminútovú prestávku. Budeme pokračovať o 17.30 hod. ďalším bodom programu, a to druhé čítanie, je vládny návrh zákona, ktorým sa mení a dopĺňa zákon č. 566/2001 Z. z. o cenných papieroch. Návrh prednesie pán minister financií. (Prestávka.) (Po prestávke.)
Figeľ, Ján, podpredseda NR SR (2014-10-14):
Ďakujem pekne. Otváram všeobecnú rozpravu. Nedostal som do nej žiadnu písomnú prihlášku. Pýtam sa, či sa hlási niekto do rozpravy ústne. Evidentne nikto. Takže vyhlasujem týmto aj všeobecnú rozpravu za skončenú. Chcete sa ešte vyjadriť? Nie. Prerušujem rokovanie o tomto bode programu. Teraz nasleduje druhé čítanie o vládnom návrhu zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony . Tento návrh zákona je pod tlačou 1089 a spoločná správa z výborov má označenie 1089a. Pán minister Peter Žiga, nech sa páči, uveďte vládny návrh zákona.